ไฟแนนซ์ทูเดย์
อึ้งและมึนตึ้บกันทั้งวงการ
19 ส.ค. 2554

อึ้งและมึนตึ้บกันทั้งวงการ
เมื่อ เศรษฐพุฒิ สุทธิวาทนฤพุฒิ ผู้ช่วยผู้จัดการใหญ่ และผู้อำนวยการศูนย์วิจัยเศรษฐกิจและธุรกิจ ธนาคารไทยพาณิชย์ ได้ตัดสินใจลาออกจากจากตำแหน่งแล้ว ว่ากันว่า ลาปุ๊บขอให้มีผลทันทีตั้งแต่วันที่ 1 เม.ย.ที่ผ่านมา ปรากฏว่ามีนักวิเคราะห์มือดี “เมธินี จงสฤษดิ์หวัง” เธอได้ลาออกไปด้วย สืบสาวราวเรื่องได้ว่า เศรษฐพุฒิลาออกไปเพราะต้องการทำธุรกิจส่วนตัว โดยร่วมหุ้นกับเพื่อนรักจัดตั้งบริษัททำธุรกิจที่ปรึกษาการเงินและด้านเศรษฐกิจ
 




ดร.นก เศรษฐพุฒิ นั้น จบปริญญาเอกเศรษฐ ศาสตร์ Yale University เคยทำงานที่ธนาคารโลก ก่อนที่ ธารินทร์ นิมมานเหมินท์ อดีต รมว.คลัง จะดึงตัวมาเป็นผู้อำนวยการสถาบันวิจัยนโยบายการคลังคู่กับ วิรไท สันติประภพ 
การแก้ปัญหาหนี้นอกระบบของกระทรวงการคลัง ตอนนี้ถูกวิจารณ์ว่าอาจไม่ตรงจุด เพราะจากการวิเคราะห์ของทีมแก้ปัญหาหนี้นอกระบบ กระทรวงยุติธรรม พบว่ารายชื่อ “เจ้าหนี้” ที่ลูกหนี้ขึ้นทะเบียนเอาไว้ไม่ตรงกัน เพราะเจ้าหนี้ตัวจริงเสียงจริงแบบบิ๊กๆ แสบๆ ทั่วประเทศขณะนี้น่าจะมีแค่ 3,000 คน มีการแปลความว่า “ไส้ใน” ของหนี้ที่ขึ้นทะเบียนไว้บางส่วนอาจไม่ตรงกับข้อเท็จจริง จนหลายฝ่ายวิตกว่าเป็น “หนี้เทียม” ที่ฮั้วกันทำขึ้นมาหรือไม่ ขณะที่แบงก์รัฐได้ปล่อยกู้ให้ลูกหนี้ไปจ่ายคืนเจ้าหนี้หมดแล้ว กรณ์ จาติกวณิช รมว.คลัง น่าจะลงมาดูสักหน่อย